EL Επίσηµη Εφηµερίδα της Ευρωπαϊκής Ένωσης CE 88/441

(2004/C 88 E/0449)

ΓΡΑΠΤΗ ΕΡΩΤΗΣΗ Ε-2904/03

υποβολή: Miet Smet (PPE-DE) προς την Επιτροπή

(1 Οκτωβρίου 2003)

Θέμα: Το πρόγραμμα CARDS

Μέσω του περιφερειακού προγράμματος «Community Assistance for reconstruction, development and stabilisation», η ΕΕ προωθεί την τήρηση των κανόνων δικαίου, τη χρηστή διακυβέρνηση, τη δημόσια υπευθυνότητα και ελευθερία της γνώμης στα δυτικά Βαλκάνια. Στο πλαίσιο του εν λόγω περιφερειακού προγράμματος CARDS, η Ευρωπαϊκή Επιτροπή δημοσίευσε το 2002 προκήρυξη διαγωνισμού για την υποβολή προτάσεων με στόχο την «Support to the rule of law, good governance, public accountability and freedom of opinion» (114716/C/G/multi).

Από την πρώην Γιουγκοσλαβία, αντέδρασαν τουλάχιστον τρία γυναικεία κέντρα σπουδών (Women's Studies Center, στο Βελιγράδι, Women's Studies Center, στο Ζάγκρεμπ και Alternative Academic Network-Βελιγράδι), το κάθε ένα με μία πρόταση σχεδίου. Παρά το γεγονός ότι η προώθηση της ίσης συμμετοχής ανδρών και γυναικών στη διαδικασία εκδημοκρατισμού αποτελούσε μία από τις προτεραιότητες του CARDS Democratic Stabilisation Programme για το 2002, κανένα από τα ως άνω τρία κέντρα δεν έλαβε ενίσχυση από την ΕΕ για τη χρηματοδότηση του οικείου σχεδίου.

Μπορεί να αναφέρει η Επιτροπή εάν υπάρχουν άλλες οργανώσεις που αγωνίζονται για την ισότητα των ευκαιριών μεταξύ ανδρών και γυναικών και οι οποίες έχουν λάβει κοινοτική χρηματοδότηση για το σχέδιό τους, μέσω του διαγωνισμού 114716/C/G/multi. Εάν ναι, για ποιες οργανώσεις πρόκειται;

Μπορεί να αναφέρει η Επιτροπή για ποιο λόγο δεν επελέγησαν οι προτάσεις σχεδίου των κέντρων Women's Studies Center, στο Βελιγράδι, Women's Studies Center, στο Ζάγκρεμπ και Alternative Academic Network-Βελιγράδι;

Απάντηση του κ. Patten εξ ονόματος της Επιτροπής

(14 Νοεμβρίου 2003)

Η Επιτροπή φροντίζει ιδιαίτερα να διασφαλίσει ότι τα ζητήματα που αφορούν το φύλο περιλαμβάνονται στο κύριο μέρος όλων των κοινοτικών προγραμμάτων παροχής συνδρομής. Η επιλογή των έργων που συμμετέχουν σε προσκλήσεις υποβολής προτάσεων στο πλαίσιο του Προγράμματος Κοινοτικής Συνδρομής για την Ανασυγκρότηση, την Ανάπτυξη και τη Σταθεροποίηση (CARDS) ακολουθεί πολύ αυστηρές διαδικασίες αξιολόγησης οι οποίες αποσκοπούν στην επιλογή των καλύτερων δυνατών προτάσεων που ανταποκρίνονται στους διαθέσιμους χρηματοδοτικούς πόρους.

Όσον αφορά το προτεινόμενο έργο στο οποίο αναφέρεται το Αξιότιμο Μέλος, είναι σημαντικό να υπογραμμιστεί ότι, από τις 130 προτάσεις που ελήφθησαν από τα έξι δικαιούχα κράτη στα δυτικά Βαλκάνια, επελέγησαν μόνον εννέα. Οι εννέα αυτές προτάσεις επελέγησαν αυστηρά βάσει της ποιότητας των έργων σε σχέση με παράγοντες όπως η ικανότητα διαχείρισης και η βιωσιμότητα των προτάσεων. Οι τρεις οργανώσεις στις οποίες αναφέρεται το Αξιότιμο Μέλος δεν μπόρεσαν δυστυχώς να επιτύχουν βαθμό αξιολόγησης που να επιτρέπει τη χρηματοδότησή τους. Ωστόσο, μπορεί να ενδιαφέρει το Αξιότιμο Μέλος του Κοινοβουλίου να μάθει ότι η μη κυβερνητική οργάνωση (ΜΚΟ) «Woman Kind World-Wide» θα λάβει επιχορήγηση για να εφαρμόσει, με τη βοήθεια τοπικών εταίρων, το πρόγραμμα «Albanian Women's Leadership».

Γενικά, η προώθηση της ίσης συμμετοχής ανδρών και γυναικών στη διαδικασία εκδημοκρατισμού στη Σερβία και στο Μαυροβούνιο αποτελεί επίσης μία από τις προτεραιότητες της Ευρωπαϊκής Πρωτοβουλίας για το Πρόγραμμα Εκδημοκρατισμού και Δικαιωμάτων του Ανθρώπου (EIDHR). Το πρόγραμμα έργων μικρής κλίμακας του EIDHR 2000, το οποίο θα λήξει το Δεκέμβριο του 2003, είχε υποστηρίξει τέσσερις τοπικές γυναικείες οργανώσεις από τη Σερβία (Novi Sad Women's Center· SOS hotline and Center for Girls· Women's Multiethnic Group Seleus· και Autonomous Women's Center) και δύο τοπικές γυναικείες οργανώσεις από το Μαυροβούνιο (League of Women Voters of Montenegro and Women Forum). Η Επιτροπή θα συνεχίσει να δίνει ιδιαίτερη προσοχή στα ζητήματα σχετικά με το φύλο στα προγράμματα CARDS και EIDHR.